**ΧΟΡΟΣ ΚΑΙ ΠΟΛΙΤΙΣΜΙΚΗ ΤΑΥΤΟΤΗΤΑ. Η ΠΕΡΙΠΤΩΣΗ ΤΩΝ ΣΑΡΑΚΑΤΣΑΝΩΝ**

**ΤΟΥ ΝΟΜΟΥ ΠΡΕΒΕΖΑΣ ΣΤΟ ΕΤΗΣΙΟ ΑΝΤΑΜΩΜΑ**

**Λιόντης Χρήστος, Δημόπουλος Κωνσταντίνος, Φούντζουλας Γεώργιος, Χαριτωνίδης Χαρίτων, Καρφής Βασίλειος, Κουτσούμπα Μαρία**

Σχολή Επιστήμης Φυσικής Αγωγής και Αθλητισμού

Εθνικό και Καποδιστριακό Πανεπιστήμιο Αθηνών

**Εισαγωγή:** Το ερευνητικό πεδίο της εργασίας αποτελεί η πολιτισμική ομάδα των Σαρακατσάνων του Ν. Πρέβεζας και η μελέτη του χορευτικού τους ιδιώματος στο ετήσιο σαρακατσάνικο αντάμωμά τους στον ειδικά διαμορφωμένο χώρο της ‘Στάνης’ της περιοχής. Ειδικότερα, η εργασία, έχοντας ως αναλυτικό εργαλείο τον χορό, στοχεύει μέσα από την αυθόρμητη συμμετοχή των Σαρακατσάνων στο γλέντι του ανταμώματος να αναδείξει τον ρόλο του χορού στην (ανα)διαμόρφωση της πολιτισμικής ταυτότητάς τους στο σήμερα.

**Μεθοδολογία:** Η συλλογή των δεδομένων πραγματοποιήθηκε με βάση την εθνογραφική μέθοδο χορού (Ιανουάριος 2021 έως Αύγουστος 2023). Το χορευτικό ρεπερτόριο σημειογραφήθηκε με το σύστημα Labanotation και αναλύθηκε με τη δομικο-μορφολογική μέθοδο ανάλυσης. Για την ερμηνεία των εθνογραφικών δεδομένων υιοθετήθηκε το θεωρητικό σχήμα των υπάρξεων του χορού και των «συμμετοχικών» και «παραστασιακών» χορών και χορευτικών γεγονότων, σε συνδυασμό με το θεωρητικό σχήμα «εμείς-άλλοι».

**Αποτελέσματα:** Διαπιστώθηκε ότι οι Σαρακατσάνοι του Ν. Πρέβεζας, ως πολιτισμική ομάδα, έχει διαμορφώσει διαχρονικά τον παραδοσιακό χορό της επηρεασμένη από κοινωνικούς και ιστορικούς παράγοντες. Παράλληλα, παρουσιάζεται μια σταδιακή μεταφορά χορευτικών στοιχείων από τη «δεύτερη» προς την «πρώτη» ύπαρξη-‘κοινότητα’ (π.χ. η σταδιακή απόδοση του χορού ‘Κάτσα’ στο γλέντι του ανταμώματος από νέους), ενώ η ενσωμάτωση των χορών ‘Συρτός στα δύο’ και ‘Ζαγορίσιος’ αποτελεί βασικό στοιχείο μέσα από το οποίο οι Σαρακατσάνοι του Ν. Πρέβεζας διαφοροποιούν ‘εαυτόν’ από τους ‘άλλους’, δηλαδή τους Σαρακατσάνους που διαβιούν στην υπόλοιπη Ελλάδα. Επιπρόσθετα, μέσα από τον χορό τους στο αντάμωμα που καλλιεργεί τη συλλογική τους μνήμη, οι Σαρακατσάνοι του Ν. Πρέβεζας διαπραγματεύονται τις παράλληλες ταυτότητές τους με τις υπόλοιπες πληθυσμιακές ομάδες του νομού.

**Συζήτηση/Συμπεράσματα:** Ο χορός συμβάλλει στη (ανα)συγκρότηση, τη διαχείριση και τη συνεχή διαπραγμάτευση της συλλογικής ταυτότητας των Σαρακατσάνων του Ν. Πρέβεζας. Ως πολιτισμική πρακτική, δίνει τη δυνατότητα στη συγκεκριμένη πολιτισμική ομάδα να (ανα)διαπραγματεύεται συνεχώς την παρουσία της στον χώρο και τον τόπο, υποδηλώνοντας ότι στον χορό ενδεχομένως να μην έχει νόημα η έννοια του ‘σωστού’ ή του ‘λάθους’, παρά μόνο μια ζώσα πραγματικότητα, όπως αυτή διαμορφώνεται από τις εκάστοτε συνθήκες.

**Λέξεις-κλειδιά:** εθνογραφία χορού, ελληνικός παραδοσιακός χορός, (ανα)διαμόρφωση πολιτισμικής ταυτότητας, ζώσα πραγματικότητα